Il-Gvern qed jipproponi bidliet fil-liġi b'rabta ma' iktar dixxiplina fit-toroq. Fost waħda mill-iktar bidliet drastiċi hemm dik li biha sewwieq jeħel il-punti fuq il-liċenzja tas-sewqan tiegħu meta jikkommetti ċerti infrazzjonijiet tal-liġijiet tat-traffiku tiġi estiża għas-sewwieqa kollha. Preżentament din is-sistema tapplika biss dwar sewwieqa li jkun għad għandhom liċenzja bi prova. Fit-tnedija ta' din l-inizattiva l-Ministru għall-Ġustizzja Owen Bonnici qal li biż-żieda fin-numru ta' sewwieqa u ta' vetturi hemm il-ħtieġa li pajjiżna javvanza wkoll fl-għarfien tal-ħtieġa ta' ċerti miżuri biex insaħħu s-sigurtà fit-toroq. Il-proposti ewlenin tal-gvern huma: 1. Il-pieni għal sewqan bla liċenzja u għall-użu ta' numri li ma jkunux in-numri tal-vettura partikolari jogħlew. 2. Il-gwardjani lokali jingħataw id-dritt li jagħmlu testijiet tan-nifs lil sewwieqa suspettati li jkunu qegħdin isuqu taħt l-influwenza tax-xorb u dan sal-istadju li tissejjaħ il-Pulizija; 3. Il-pieni għal sewqan taħt l-influwenza ta' xorb jew droga jogħlew u b'żieda mal-pieni l-Qorti tingħata s-setgħa li tqiegħed lill-ħati taħt ordni ta' probation u li tordnalu li jattendi programm ta' riabilitazzjoni a spejjeż tiegħu u/jew li timponi ordni ta' servizz fil-komunità taħt l-Att dwar il-Probation; 4. Li tiddaħħal sistema ġdida ta' limiti ta' alkoħol permessibbli fis-sewqan li hija aktar viċin il-medja ta' standards Ewropej. Din tinvolvi li ssir distinzjoni bejn sewqan ta' vetturi għall-użu privat, sewqan ta' vetturi kummerċjali, sewqan ta' karozzi tal-linja, coaches u vetturi oħra li jġorru passiġġieri bi ħlas u sewqan minn sewwieqa li jkun għad għandhom liċenzja tas-sewqan bi prova. Dawn il-kategoriji se jkunu soġġetti għal limiti ta' alkoħol differenti li f'xi każijiet jista' wkoll ikun żero. 5. Qed jiġi propost li jsiru wkoll emendi għar-regolamenti dwar il-Liċenzji tas-Sewqan biex is-sistema li biha sewwieq jeħel il-punti fuq il-liċenzja tas-sewqan tiegħu meta jikkommetti ċerti infrazzjonijiet tal-liġijiet tat-traffiku tiġi estiża għas-sewwieqa kollha. Bis-sistema proposta kull sewwieq li matul perjodu ta' tnax -il xahar jeħel mill-anqas tnax il-punt ta' penali fuq il-liċenzja tiegħu jkollu l-liċenzja tiegħu revokata u jkun jista' jakkwista liċenzja oħra biss skont ċerti regoli li jagħmlu distinzjoni bejn sewwieqa li jkunu weħlu l-ewwel revoka u sewwieqa li jkunu penalizzati b'revoka għat-tieni, it-tielet jew ir-raba' darba fuq meded ta' snin stipulati fir-regolamenti. 6. L-ammont ta' punti li sewwieq jeħel meta jikkommetti infrazzjoni se jiġi rivedut b'mod li ċerti infrazzjonijiet se jattiraw inqas punti u oħrajn aktar serji jattiraw iżjed. 7. Se jkun possibbli li sewwieq li jkollu liċenzja tas-sewqan sħiħa (jiġifieri mhux bi prova) ikollu l-punti penali mniżżla fuq il-liċenzja mnaqqsa bin-nofs jekk jattendi kors dwar l-attenzjoni għas-sigurtà fit-triq li jkun approvat mill-Awtorità għat-Trasport f'Malta.